“Соёлтой иргэн-2024” арга хэмжээ батлах тухай

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.7 дахь заалт, 25 дугаар зүйлийн 25.1 дэх хэсэг, дүүргийн Иргэдийн Төлөөлөгчдийн Хурлын 2020 оны 11 дүгээр тогтоолыг тус тус үндэслэн ТОГТООХ нь:

1. Үндэсний түүх, хэл, соёлоо дээдлэн, нийслэл хотынхоо өнгө үзэмж, хөгжил цэцэглэлтэд хувь нэмрээ оруулж, хөгжлийн үйл явцад соёлтой иргэн, хүүхэд залуусыг бэлтгэж, урлаг соёлын үйл ажиллагаагаар дамжуулан хотын соёлтой иргэнийг төлөвшүүлэх зорилго бүхий “Соёлтой иргэн-2024” арга хэмжээг хавсралт ёсоор баталсугай.

2. Арга хэмжээг хэрэгжүүлэх үйл ажиллагааг зохион байгуулж, хэрэгжилтийг жил бүр дүүргийн Иргэдийн Төлөөлөгчдийн Хурлын Тэргүүлэгчдэд тайлагнаж ажиллахыг дүүргийн Засаг дарга /Н.Батсүмбэрэл/-д даалгасугай.

ДАРГА Б.МӨНХБАТ

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын...-ны өдрийн ... дугаар тогтоолын хавсралт

**“СОЁЛТОЙ ИРГЭН-2024” АРГА ХЭМЖЭЭ**

**Нэг. Нийтлэг үндэслэл, өнөөгийн байдал**

Чингэлтэй дүүргийн Иргэдийн Төлөөлөгчдийн Хурлын Тэргүүлэгчдийн 2017 оны 26 дугаар тогтоолоор “Хотын иргэн-Хотын соёл” хөтөлбөрийг батлуулан, хэрэгжүүлж, хөтөлбөрийн хүрээнд урлаг соёлын болон соён гэгээрүүлэх 14 үйл ажиллагааг зохион байгуулж, тэдгээрт 35000 гаруй хүүхэд багачууд, иргэдийг хамруулсан. Хөтөлбөр хэрэгжсэнээр хотын соёлыг төлөвшүүлэхэд чиглэсэн сургалт сурталчилгаа, нөлөөллийн ажлууд зохион байгуулагдаж, урлаг соёл, соён гэгээрүүлэх үйлчилгээгээр дамжуулан хүүхэд, залуучуудыг хөгжүүлэх, төлөвшүүлэх, гоо зүйн хүмүүжил олгох уралдаан тэмцээний тоо нэмэгдэж, чанаржсан. Мөн байгууллагын соёл, гадаад, дотоод тохижилт сайжирч, гэр бүлийн соёл хүмүүжлийг дээдэлж, угийн бичиг тогтмол хөтөлдөг айл өрхийн тоо нэмэгдсэн байна.

Монгол Улсын Үндсэн хууль, Соёлын тухай, Боловсролын тухай, Соёлын өвийг хамгаалах тухай хууль, Номын сангийн тухай хууль, соёл, боловсролын талаар төрөөс баримтлах бодлого, эдийн засаг, нийгмийн үндсэн чиглэлүүдийг үндэслэн иргэдийн хөгжлийг бүх талаар дэмжсэн “Соёлтой иргэн-2024” арга хэмжээг хэрэгжүүлэхээр дүүргийн Засаг даргын 2020-2024 оны үйл ажиллагааны хөтөлбөрт тусгасан.

Хотын соёлыг төлөвшүүлэхэд чиглэсэн урлаг соёл, соён гэгээрүүлэх үйл ажиллагаагаар дамжуулан дүүргийн иргэд, хүүхэд, залуучуудыг хөгжүүлэн, гоо зүйн хүмүүжил олгох, соёлтой иргэн болон төлөвшихөд байнгын дэмжлэг үзүүлэх чухал ач холбогдолтой юм.

Их хотын соёл гэдэг- Нэг нийгэм, газар нутагт амьдарч буй хүмүүс хоорондын зөв зохицол бөгөөд нийтээрээ амгалан тайван амьдрах үйл явц юм. Үүнийг тухайн хотын өнгө үзэмж болоод иргэд, залуусын харилцааны соёл болон хувцаслалтаар ч тодорхойлж болно. Соёлтой иргэнийг төлөвшүүлэх гол суурь зарчим нь хувийн харилцааны соёл, зөв хандлага юм. Дүүргийн иргэдийн дунд Хотын соёл, Соёлтой иргэний тухай ойлголт мэдлэг, зөв төлөвшил, хандлага дутмаг байгаа нь “Соёлтой иргэн-2024” арга хэмжээг хэрэгжүүлэх зайлшгүй шаардлагатайг харуулж байна.

**Хоёр. Арга хэмжээний зорилго**

Үндэсний түүх, хэл, соёлоо дээдлэн, нийслэл хотынхоо өнгө үзэмж, хөгжил цэцэглэлтэд хувь нэмрээ оруулж, хөгжлийн үйл явцад соёлтой иргэн, хүүхэд залуусыг бэлтгэж, урлаг соёлын ажил үйлчилгээгээр дамжуулан “хотын соёлтой иргэн” –ийг төлөвшүүлэхэд арга хэмжээний зорилго оршино.

**Гурав. Арга хэмжээний зорилтууд, хүрэх үр дүн**

**Зорилт 1.**

**Үндэсний бахархал өв соёлыг иргэдэд түгээн дэлгэрүүлж, соёл урлагийн үйлчилгээгээр дамжуулан сурталчлан таниулах, иргэд олон нийтэд хүргэх, тэдэнд үйлчлэх тав тухтай орчныг бий болгож “Соёлын ордон”-г барьж байгуулна.**

**Зорилт 1-ийг хэрэгжүүлэх ажлын хүрээнд**

1. Соёлын ордон барих газрын асуудлыг судалж, шийдвэрлэх

1. Соёлын ордон барих ажлыг эхлүүлж, хяналт тавих, шаардлагатай тоног төхөөрөмжөөр хангахад дэмжлэг үзүүлэх

**Хүрэх үр дүн:**

* Иргэд, хүүхэд, залуусын тав тухтай тохилог орчин бий болж, соёлын үйлчилгээний чанар хүртээмж нэмэгдэнэ.

**Зорилт 2.**

Хотын соёлтой иргэнийг төлөвшүүлэх талаар иргэдэд сургалт, сурталчилгаа, видео контент, нөлөөллийн ажил зохион байгуулж, хэвлэл мэдээлэл, олон нийтийн сүлжээгээр дамжуулан сурталчлан таниулах

**Зорилт 2-ыг хэрэгжүүлэх ажлын хүрээнд**

1. Иргэдэд иргэний үүргээ биелүүлэх ухамсрыг төлөвшүүлж, видео контент бэлтгэн, хэвлэл мэдээллийн байгууллагаар дамжуулан сурталчлах, бусдын эрх зөрчигдөж буй, соёлгүй зан үйлүүдийн хэвшил, дадал, зуршлыг арилгах
2. Эрүүл мэнд, идэвхтэй хөдөлгөөн, амьдралын зөв хэмнэлийг бий болгох, нийтийн бүжгийн спортыг сурталчлан таниулах, сургалт, уралдаан тэмцээн зохион байгуулах
3. Соён гэгээрүүлэх үйл ажиллагааг эрчимжүүлж, дүүргийн эрдмийн задгай театрыг түшиглэн урлаг, уран сайхны арга хэмжээнүүдийг зохион байгуулж, иргэдийг сонирхлын бүлгээр нь сайн дурын хамтлаг, урлагийн клубүүд байгуулан ажиллахад дэмжлэг үзүүлэх
4. Харилцааны соёл, байгууллагын соёл, үйлчилгээний соёлыг дээшлүүлэх, төрийн болон төрийн бус байгууллагын ажилтан, албан хаагчдад сургалт, нөлөөллийн ажлыг зохион байгуулах

**Хүрэх үр дүн:**

* Амьдралын зөв дадал хэвшлийг бий болгож, хотын соёлтой иргэнийг төлөвшүүлнэ.
* Хүүхэд багачууд, өсвөр үе, ахмад настнуудад зориулсан урлаг соёлын арга хэмжээний хүртээмж, чанар, зохион байгуулалт, оролцоо, хамрагдалт сайжирсан байна.
* Харилцааны соёл, нийтийн соёл, байгууллагын соёлыг хэвшүүлсэн төрийн болон төрийн бус байгууллагын тоо нэмэгдсэн байна.

**Зорилт 3**

Эх орон, үндэсний өв соёл, түүхээ судалж, бахархан дээдлэгч, гэр бүл, удмын сангаа хамгаалан угийн бичиг хөтөлдөг иргэн, өрхийг дэмжих, хөгжүүлэх

**Зорилт 3-ыг хэрэгжүүлэх ажлын хүрээнд**

1. Үндэсний аюулгүй байдал, Монгол хүний удмын санг хамгаалах, цус ойртолтоос сэргийлэх, удам угсаагаа мэдэх хүрээнд “Угийн бичиг хөтлөх” ажлыг эрчимжүүлж, сургалт нөлөөллийн ажлыг зохион байгуулах.

2. Монголын түүх, хэл бичгийн соёл, ёс заншил, өв уламжлалаа таниулах, хөгжүүлэхэд төрийн болон төрийн бус байгууллага, боловсролын байгууллагын дэмжлэгийг авч ажиллах, сургалт нөлөөллийн ажлыг зохион байгуулах

3. Иргэд, хүүхэд, залуучуудад зориулсан “Бидний дүүрэг” аяллыг зохион байгуулж, дүүргийн бүтээн байгуулалт, түүх, соёлын дурсгалт газруудыг сурталчлан, танилцуулах.

4. Дүүргийн хамгаалалтад байдаг соёлын биет өвийн мэдээллийн санг баяжуулж, Соёлын өвийн улсын бүртгэл-мэдээллийн санд холбон, байгууллагын сайтад байршуулан сурталчлах.

**Хүрэх үр дүн:**

* Удмын сан, эх хэл, бичиг соёл, эх түүхээ судалдаг хүүхэд залуучууд, иргэдийн тоо нэмэгдэж, сургалт нөлөөллийн ажлууд тогтмолжино.
* Иргэд, хүүхэд багачууд, өсвөр үеийнхний түүх соёлоо хайрлан хамгаалах үзэл төлөвшиж, соёлтой иргэн болж хөгжихөд нь түлхэц болно.

**Зорилт 4**

Сургуулийн өмнөх, бага, дунд, ахлах ангийн сурагчдыг номтой нөхөрлүүлэх, тэдний бүтээлч сэтгэлгээ, үгийн сан, харилцааны чадвар, ой тогтоолт, анхаарал төвлөрөлтийг нэмэгдүүлж, төлөвшүүлэх, хүүхдийн сонирхол, зан төлөвт тулгуурлан аян, нөлөөллийн ажил зохион байгуулж идэвхжүүлэх

**Зорилт 4-ийг хэрэгжүүлэх ажлын хүрээнд**

1. Цэцэрлэгийн хүүхэд багачуудыг амьдралын зөв дадал, хэвшилд сургах хөгжүүлэх үйл ажиллагааг зохион байгуулж хэвшүүлэх, сургалтын үйл ажиллагаанд эцэг эх, олон нийтийн оролцоог нэмэгдүүлэх;

2.“Номтой богц” явуулын номын сангийн үйлчилгээг алслагдсан 7-19 дүгээр хороодын Иргэний танхимаар дамжуулан хүргэж, хүүхэд багачуудыг номтой нөхөрлүүлэхэд хамтран ажиллах;

3.Дүүргийн 1-19 дүгээр хороодод “Номын хандивын аян” өрнүүлж, цугларсан номоор тухайн хорооны “Иргэний танхим”-ын номын санг өргөжүүлэх, тохижуулахад дэмжлэг үзүүлэх;

**Хүрэх үр дүн:**

* Хүүхэд багачуудад бага наснаасаа хотын иргэний эрх үүргийн талаарх ойлголт мэдлэгтэй болж хөгжин төлөвших нөхцөл бүрдсэн байна.
* Алслагдсан хороодод амьдарч буй хүүхдүүдийг номтой нөхөрлүүлж, тэдний мэдлэг боловсролыг номоор дамжуулан дээшлүүлж, чөлөөт цагаа зөв боловсон өнгөрүүлэх нөхцөл бүрдэнэ.

Хороодын Иргэний танхимд хүүхдийн номын булан байгуулж, ном уншлагын цагийг тогтмолжуулна.

**Дөрөв. Арга хэмжээг хэрэгжүүлэх арга зам, зарчмууд**

Уялдаа холбоотой байх:

* Арга хэмжээг хэрэгжүүлэхэд төрийн болон төрийн бус, олон улсын байгууллага, аж ахуй нэгжийн хамтын ажиллагааг бэхжүүлж, иргэдэд иргэний үүргээ үүргээ биелүүлэх ухамсрыг төлөвшүүлэхэд хэвлэл, мэдээллийн байгууллага, олон нийтийн оролцоо дэмжлэгийг авч ажиллана.

Тэгш хүртээмжтэй байх:

* Хөгжлийн бэрхшээлтэй иргэнийг нийгэм, соёлын үйл ажиллагаанд хамруулах, идэвхтэй оролцуулах, соёл урлаг, спорт, олон нийтийн үйл ажиллагаанд хүүхэд, залуучууд, гэр бүл, иргэдийн тэгш оролцоог хангаж ажиллана.

Шинийг санаачлагч бүтээгч байх:

* Өсвөр үе, залуучуудад зориулсан бүх төрлийн сургалт, нөлөөллийн ажлыг зохион байгуулж, сайн үйлсийн аян, нийгэмд эерэг зан үйлийг бий болгох чиглэлээр санаачилсан бүх үйл ажиллагааг дэмжиж ажиллана.

Үндэсний өв соёлд тулгуурлах:

* Гэр бүлийн соёл хүмүүжил, уламжлалыг дээдлэх, түүх, соёлын дурсгалт зүйлсийг хадгалан хамгаалах, сурталчлан таниулах нь соёлтой иргэн төлөвших нэг тулгуур байх зарчим баримтална.

**Тав. Арга хэмжээг хэрэгжүүлэх хугацаа, санхүүжилт**

“Соёлтой иргэн-2024” арга хэмжээг 2021-2024 оны хооронд хэрэгжүүлэх бөгөөд арга хэмжээг дараах эх үүсвэрээс санхүүжүүлнэ.

* Улс, нийслэлийн төсөв
* Орон нутгийн төсөв
* Төрийн бус, олон улсын байгууллагын дэмжлэг, хандив тусламж
* Төсөл, хөтөлбөрийн санхүүжилт

**Зургаа. Арга хэмжээний удирдлага, зохион байгуулалт**

1. Арга хэмжээний хэрэгжилтийг орон нутгийн хэмжээнд удирдлага төлөвлөлтөөр Засаг даргын Тамгын газар хангаж ажиллана.

* Цэцэрлэг, ерөнхий боловсролын сургууль нь хөтөлбөрийг дэмжиж, үйл ажиллагааны төлөвлөгөөндөө жил бүр тусган хэрэгжүүлнэ.
* Арга хэмжээг хэрэгжүүлэхтэй холбоотой журам, дүрэм боловсруулах, хөрөнгийн эх үүсвэрийг орон нутгийн түвшинд шийдвэрлэхэд дүүргийн Засаг дарга, Иргэдийн Төлөөлөгчдийн хурлаар хэлэлцүүлж шийдвэрлэнэ.
* Боловсролын хэлтэс, Соёлын төв, Гэр бүл залуучуудын хөгжлийн хэлтэс, Хөдөлмөр халамж үйлчилгээний хэлтэс, хороодын Засаг даргын Ажлын алба нь харьяа байгууллага, аж ахуйн нэгжийг арга зүйн удирдлагаар хангаж манлайлан ажиллана.

1. Арга хэмжээг хэрэгжүүлэх зорилго-зорилт, үйл ажиллагааны холбогдох дүрэм журам, төсөл боловсруулах хөрөнгийн эх үүсвэрийг орон нутгийн түвшинд шийдвэрлэхэд дүүргийн Засаг дарга, Иргэдийн Төлөөлөгчдийн хурлаар хэлэлцүүлж шийдвэрлэнэ.
2. Арга хэмжээг хэрэгжүүлэхэд иргэд, төрийн болон төрийн бус, олон улсын байгууллага, хэвлэл мэдээллийн байгууллагуудын дэмжлэг туслалцаа, оролцоог хангаж ажиллана.

**Долоо. Арга хэмжээний хэрэгжилтийн хяналт шинжилгээ, үнэлгээ, үр**

**дүн, шалгуур үзүүлэлт**

Хяналт шинжилгээ, үнэлгээ

* Дүүргийн Засаг даргын Тамгын газар нь оролцогч бүх талуудын тэгш оролцоог ханган арга хэмжээний хэрэгжилтэд хяналт үнэлгээ хийж үр дүнгийн тайланг жил бүр гаргаж, дүүргийн Иргэдийн Төлөөлөгчдийн Хурлын Тэргүүлэгчдийн хуралдаанд тайлагнана.
* Арга хэмжээний хэрэгжилтийг зорилтын биелэлт, үйл ажиллагааны үр дүнгээр нь үнэлнэ.

Арга хэмжээний үр дүн

* Хүүхэд багачуудад бага наснаас нь хотын иргэний соёл төлөвшиж, эрхээ эдэлж, үүргээ ухамсарлах ёс зүйтэй болсон байна.
* Монгол өв уламжлалд суурилсан соёлын зөв хандлага төлөвшиж, өв соёлоо тээгч, хадгалан хамгаалдаг иргэдийн тоо нэмэгдсэн байна.
* Хотын өнгө үзэмж, цэвэр цэмцгэр байдал иргэдийн ухамсартай холбогдож, сайжирсан байна.
* Монгол Улсын төрөөс боловсрол, соёлын салбарт баримтлах бодлого, Чингэлтэй дүүргийн Засаг даргын 2020-2024 оны хөтөлбөр хэмжигдэхүйц түвшинд үр дүнтэй биелсэн байна.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| № | Шалгуур үзүүлэлт | Хэмжих нэгж | Суурь түвшин 2020 он | Зорилтот түвшин | | | | Хэрэгжүүлэх байгууллага |
| 2021 | 2022 | 2023 | 2024 |
| 1 | 2 | 3 | 4 | 5 | 6 | 7 | 8 | 9 |
| **Зорилт 1-ийн шалгуур үзүүлэлт** | | | | | | | | |
| 1 | Соёлын ордон барих газрын асуудлыг судалж, шийдвэрлэх | Хувь | - | 50 | 50 | - | - | ЗДТГ  СТ |
| 2 | Соёлын ордон барих ажлыг эхлүүлж, хяналт тавих, шаардлагатай тоног төхөөрөмжөөр хангах | Хувь | - | - | 25 | 25 | 50 | ЗДТГ  СТ |
| **Зорилт 2-ын шалгуур үзүүлэлт** | | | | | | | | |
| 3 | Видео контент бэлтгэх, хэвлэл мэдээллийн хэрэслээр сурталчлах | Тоо | - | 2 | 4 | 6 | 8 | ЗДТГ  СТ |
| 4 | Нийтийн бүжгийн спортыг сурталчлан таниулах, сургалт, уралдаан тэмцээн | Тоо | 2 | 5 | 8 | 10 | 12 | СТ |
| 5 | Эрдмийн задгай театрыг түшиглэн урлаг, уран сайхны арга хэмжээ | Тоо | - | 3 | 4 | 5 | 7 | СТ |
| 6 | Харилцааны соёл, байгууллагын соёл, үйлчилгээний соёлыг дээшлүүлэх сургалт | Тоо | - | 1 | 2 | 3 | 4 | НСУГ  ЗДТГ  СТ |
| **Зорилт 3-ын шалгуур үзүүлэлт** | | | | | | | | |
| 7 | “Угийн бичиг хөтлөх” сургалт нөлөөллийн ажил | Тоо | 4 | 1 | 2 | 3 | 4 | ЗДТГ  СТ |
| 8 | Монголын түүх, хэл бичгийн соёл, ёс заншил, өв уламжлалыг таниулан сурталчилсан байдал | Тоо | - | 1 | 2 | 3 | 4 | ЗДТГ  СТ |
| 9 | Бидний дүүрэг аялал зохион байгуулах | Тоо | 1 | 1 | 2 | 3 | 4 | СТ |
| 10 | Соёлын биет бус өвийн танилцуулга бэлтгэн, сурталчлах | Хувь | - | 25 | 25 | 25 | 25 | ЗДТГ  СТ |
| **Зорилт 4-ийн шалгуур үзүүлэлт** | | | | | | | | |
| 11 | Амьдралын зөв дадал, хэвшилд сургах үйл ажиллагаа | Тоо | 51 | 2 | 10 | 20 | 25 | ЗДТГ  БХ  ХНӨ |
| 12 | Соёлтой иргэний агуулга тусгагдсан сургалтын хөтөлбөр | Тоо | 3 | 1 | 1 | 2 | 2 | ЗДТГ  БХ  ХНӨ |